समकालीन भारतीय लेखक एक स्वर से फ़िरोज़ शाह के गुणों की प्रशंसा करते हैं। उनके विचार में नसिरुद्दीन महमूद के बाद कोई सुल्तान इतना न्यायशील, दयावान्, शिष्ट एवं अल्लाह से डरने वाला अथवा वैसा निर्माण करने वाला नहीं हुआ था, जैसा फ़िरोज। वास्तव में फ़िरोज हृदय के अत्युत्तम गुणों से सम्पन्न था, जैसे स्नेह एवं परोपकारिता। उसके शासन-काल में शान्ति एवं समृद्धि रही। पर उसकी विचार-शून्य उदारता एवं रियायतों ने अन्त में चलकर दिल्ली सल्तनत के पतन में अपना पूरा योग दिया। उसके जागीर-प्रथा को पुनर्जीवित करने से भी विकेन्द्रीकरण की प्रवृत्ति उत्पन्न हुई तथा राज्य की पूर्णता को धक्का पहुँचा।